
Datganiad o ddefnydd deallusrwydd artiffisial.
Rwy’n cydnabod y defnydd o offeryn deallusrwydd artiffisial Co-Pilot 
(https://m365.cloud.microsoft/chat?FORM=undexpand&fromcode=edgesidebar&redirectid=ba53b3d5-2293-4900-813d-d1d8f33164ed&auth=2) ar 2 Mai 2026 i gymharu fy nghynllun ar gyfer y cyflwyniad, fy nealltwriaeth o’r dasg a gallu’r offeryn i ateb yn y Gymraeg. Defnyddiais yr anogwr:
“Bore da. Dwi angen ysgrifennu traethawd Lefel 7 ar gyfer fy nghwrs Tystysgrif Ôl-Raddedig mewn Polisi a Chynllunio Iaith a dwi eisiau cymorth i gynllunio'r traethawd a fy rhoi ar y trywydd cywir i'w gwblhau. Dyma'r manyleb asesu ar gyfer yr aseiniad GA36d Manyleb Asesu Lefel 7 Traethawd 2026 Terf (1).docx.”
Fe wnes i hefyd ddefnydd o’r rhaglen cywiro iaith Cysill i wirio darllenadwyedd, gramadeg a chystrawen ar 15 Mai 2026. 
Rwy’n cadarnhau nad ydw i wedi cyflwyno unrhyw destun deallusrwydd artiffisial cynhyrchiol fel fy ngwaith fy hun.
Rwy’n cadarnhau bod gennyf gopïau o’m drafftiau, fy nodiadau, ac unrhyw adnoddau eraill y defnyddiais cyn ac ar ôl defnyddio offer deallusrwydd artiffisial y gellir gofyn i mi eu darparu fel tystiolaeth.













Dadansoddwch yn feirniadol gynllun/iau gan un neu ragor o endidau i hyrwyddo'r Gymraeg. Dylech roi sylw i elfennau strategaeth, polisi a gweithredu.

Mae cynyddu defnydd y Gymraeg ymhlith dysgwyr yn ganolog i strategaethau polisi cyfoes megis Cymraeg 2050, sy’n anelu at greu miliwn o siaradwyr a normaleiddio defnydd yr iaith mewn bywyd bob dydd. O fewn y cyd-destun hwn, mae sefydliadau fel y Coleg Cymraeg Cenedlaethol a darparwyr Addysg Bellach, gan gynnwys Coleg y Cymoedd, yn chwarae rôl allweddol wrth ddatblygu sgiliau Cymraeg a chreu cyfleoedd i’w defnyddio.
Fodd bynnag, er gwaethaf y cynnydd mewn darpariaeth addysgol a mentrau hyrwyddo’r Gymraeg, mae ymchwil yn awgrymu bod bwlch sylweddol yn parhau rhwng datblygu sgiliau ac ymarfer y defnydd o’r iaith. Mae hyn yn codi cwestiynau allweddol ynghylch effeithiolrwydd y systemau presennol o gynllunio, gweithredu a mesur cynnydd.
Nod yr adran hon yw archwilio’r berthynas rhwng polisi, darpariaeth a defnydd yn y sector Addysg Bellach, gan ddefnyddio Coleg y Cymoedd fel astudiaeth achos. Trwy ddadansoddi rôl sefydliadau fel y Coleg Cymraeg Cenedlaethol, effeithiolrwydd mecanweithiau megis LA26, a chyd-destun cymdeithasol defnydd iaith ymhlith dysgwyr, ceisir archwilio i ba raddau y mae’r system bresennol yn llwyddo i drosi datblygiad sgiliau yn ddefnydd ystyrlon o’r Gymraeg.

Mae’r Coleg Cymraeg Cenedlaethol yn chwarae rôl ganolog yn natblygiad darpariaeth addysg drydyddol cyfrwng Cymraeg yng Nghymru, yn enwedig yng nghyd-destun polisïau cenedlaethol fel Cymraeg 2050. Yn eu cynllun gweithredu Tuag at Cymraeg 2050 : Miliwn o siaradwyr, nodir y bartneriaeth agos gyda Llywodraeth Cymru a’r sector addysg ôl 16 i ddatblygu a chydlynu darpariaeth Gymraeg a dwyieithog ar draws addysg bellach a phrentisiaethau. 
Yn y cyd-destun polisi ehangach, mae Llywodraeth Cymru wedi gosod targed strategol uchelgeisiol o greu “miliwn o siaradwyr Cymraeg erbyn 2050” (Llywodraeth Cymru, 2017, t.2), gyda “rôl allweddol i addysg a hyfforddiant ôl orfodol” (Coleg Cymraeg Cenedlaethol,  t.1.) wrth gyflawni’r nod hwn. O ganlyniad, ehangodd rôl y Coleg yn 2017 i gynnwys nid yn unig addysg uwch ond hefyd addysg bellach a phrentisiaethau, gan adlewyrchu’r angen i gryfhau’r continwwm iaith ar draws y system addysg gyfan. 
Mae’r ddogfen yn nodi mai un o’r prif heriau yw bod cynnydd hanesyddol yn y sector ôl 16 wedi bod yn anghyson ac yn aml “yn ddibynnol yn aml ar awydd strategol darparwyr unigol a/neu ewyllys da staff unigol” (Coleg Cymraeg Cenedlaethol, t.2), gan amlygu diffyg cynllunio strategol cydlynol. Yn sgil hyn, sefydlwyd rôl gryfach i’r Coleg fel corff sy’n arwain ar gynllunio a datblygu darpariaeth Gymraeg er mwyn sicrhau dull mwy systemig a chynaliadwy. 
Yn ganolog i waith y Coleg yw y syniad o ddatblygu sgiliau Cymraeg pob dysgwr, beth bynnag fo’u man cychwyn. Mae’r cynllun gweithredu yn cyflwyno model pyramid sy’n targedu pob dysgwr ar hyd continwwm ieithyddol, o ymwybyddiaeth sylfaenol i ruglder llawn. Mae’r model hwn yn pwysleisio nad dim ond dysgwyr rhugl yw targed y polisi, ond y dylai pob dysgwr gael cyfleoedd i ddatblygu sgiliau Cymraeg sy’n berthnasol i’w maes astudio a’u gyrfa. 
Yn ogystal â datblygu sgiliau, mae’r Coleg hefyd yn chwarae rôl hanfodol mewn cefnogi’r defnydd o’r Gymraeg y tu allan i’r ystafell ddosbarth. Mae’r ddogfen yn pwysleisio bod angen rhoi pwyslais arbennig ar weithgareddau cymdeithasol ac anffurfiol er mwyn sicrhau bod dysgwyr yn defnyddio’r Gymraeg mewn cyd-destunau go iawn. Mae hyn yn adlewyrchu newid pwysig mewn polisi - o ganolbwyntio ar ddarpariaeth addysgol yn unig i hyrwyddo defnydd gweithredol o’r iaith mewn bywyd bob dydd. 
Ar lefel weithredol, mae rôl y Coleg yn ymestyn ar draws amrywiaeth o feysydd, gan gynnwys:
· datblygu darpariaeth ddwyieithog mewn pynciau blaenoriaeth (e.e. iechyd a gofal cymdeithasol),
· cefnogi datblygiad sgiliau staff,
· cynhyrchu adnoddau addysgol Cymraeg,
· a chydweithio â chyflogwyr i gynyddu gwerth sgiliau dwyieithog yn y gweithle, 
Yn y modd hwn, mae’r Coleg yn gweithredu fel cydlynydd system sy’n cysylltu polisi cenedlaethol, darparwyr addysg a’r farchnad lafur.
Yn gryno, mae’r Coleg Cymraeg Cenedlaethol yn ganolog i weithredu strategaeth Cymraeg 2050 yn y sector ôl 16, gyda’i rôl yn esblygu o hyrwyddo darpariaeth cyfrwng Cymraeg i arwain dull systemig sy’n ceisio cynyddu defnydd y Gymraeg ymhlith dysgwyr mewn cyd-destunau academaidd, proffesiynol a chymdeithasol.
O fewn y cyd-destun systemig hwn, lle mae’r Coleg Cymraeg Cenedlaethol yn chwarae rôl ganolog mewn cynllunio a datblygu darpariaeth Gymraeg ar draws y sector, mae’n briodol archwilio sut mae’r polisïau hyn yn cael eu gweithredu ar lefel sefydliadol. Mae’r astudiaeth hon yn canolbwyntio’n benodol ar Goleg y Cymoedd fel astudiaeth achos, gan ei fod yn cynrychioli coleg Addysg Bellach mewn ardal lle mae’r Gymraeg yn gymharol wan yn gymdeithasol, ond lle mae strategaethau gweithredol wedi’u rhoi ar waith i gynyddu’r defnydd o’r iaith
Mae Coleg y Cymoedd yn enghraifft o goleg Addysg Bellach rhanbarthol, gyda phedwar campws yn Aberdâr, Nantgarw, Y Rhondda ac Ystrad Mynach, ac yn cynnig dros 500 o gyrsiau. Mae gan y Coleg tua 8,275* o fyfyrwyr a thua 850 o aelodau staff. O ran eu proffil ieithyddol, mae data’r Coleg yn dangos bod:
· 10.82% o fyfyrwyr yn siaradwyr Cymraeg rhugl*
· 16.08% yn meddu ar rai sgiliau Cymraeg*
Mae hyn yn cyfateb i gyfanswm o 27.08% o fyfyrwyr â rhywfaint o allu Cymraeg.* Pan gymerir hyn â data Cyfrifiad 2021 ar gyfer Caerffili a Rhondda Cynon Taf (lle mae tua 19.74% o bobl ifanc 16–24 oed yn gallu siarad Cymraeg)***, gwelir bod lefel sgiliau Cymraeg ymhlith myfyrwyr y Coleg yn gymharol uwch na’r boblogaeth ehangach.
Serch hynny, mae’r cyd-destun cymdeithasol yn cael ei ddominyddu gan y Saesneg, gyda mwyafrif helaeth y boblogaeth (85.74%) yn datgan nad ydynt yn siarad Cymraeg***, ac mae mwyafrif llethol o fyfyrwyr a rhieni yn dewis Saesneg fel iaith cyfathrebu gyda’r Coleg.** Awgrymir hyn bod sgiliau Cymraeg yn cael eu caffael yn bennaf drwy’r system addysg, yn hytrach nag o fewn y gymuned.
Ar lefel genedlaethol, mae ystadegau’r Cyngor Gweithlu Addysg (2025) yn dangos bod y sector Addysg Bellach yng Nghymru yn cynnwys 13 sefydliad a 6,588 o athrawon cofrestredig. O’r rhain, dim ond 18.8% sydd yn “datgan a ydynt yn rhugl neu’n weddol rugl yn yr iaith Gymraeg”, a dim ond 13.7% sydd yn hyderus i addysgu drwy gyfrwng y Gymraeg (Cyngor y Gweithlu Addysg, 2025, tt. 5–8). Amlygir hyn y maint yr her strwythurol sylweddol o ran gweithredu polisi iaith yn y sector, gan awgrymu bod capasiti’r gweithlu yn ffactor allweddol sy’n dylanwadu ar y gallu i wireddu amcanion Cymraeg 2050.
Mae’r her hon yn amlwg hefyd ar lefel sefydliadol. O fewn Coleg y Cymoedd, er bod 368 o athrawon yn cael eu cofnodi yno gan y Cyngor Gweithlu Addysg, dim ond 77 aelod o’r 850 o staff (9.06%) sydd wedi datgan eu bod yn siarad Cymraeg, ac ymhlith y rhain dim ond 17 sy’n athrawon, gan gynrychioli tua 4.62% o’r gweithlu addysgu yn y Coleg. Mae’r ffigurau hyn yn tanlinellu’r bwlch rhwng disgwyliadau polisi cenedlaethol a’r capasiti gweithlu real ar lawr gwlad.
Mae strategaethau Cymraeg y Coleg felly yn darparu enghraifft o sut mae polisi cenedlaethol yn cael ei weithredu ar lefel sefydliadol.
Nodir yn eu Strategaeth Mwy na Thicio Bocsys 2023–2024 mai: “Ein nod yw cynnig profiadau cadarnhaol yn y Gymraeg a dyfodol disglair, dwyieithog i’n myfyrwyr” ac ymrwymiad i “ddatblygu ei ddarpariaeth… Cymraeg mewn ffordd ystyrlon a deniadol” (Coleg y Cymoedd, 2023, t. 2).
Mae’r strategaeth hon yn seiliedig yn uniongyrchol ar fframwaith y Coleg Cymraeg Cenedlaethol, gan fabwysiadu model datblygu sgiliau sy’n targedu pob dysgwr ar wahanol lefelau LA26 (e.e. B3, B2 ac ati) ac yn cysylltu darpariaeth ag ehangu sgiliau ieithyddol dros amser. Yn benodol, mae’r Coleg yn gosod targedau mesuradwy ar gyfer darpariaeth ddwyieithog, megis sicrhau bod “60% o fyfyrwyr... yn cyrraedd lefel B3” erbyn 2024/25, gan obeithio cynyddu hyn i “70%” erbyn 2025/26 (Coleg y Cymoedd, 2023, t. 6).
I gyflawni hyn, gweithredir ystod o ymyraethau sy’n canolbwyntio ar ddarpariaeth a chyfleoedd defnyddio’r Gymraeg, gan gynnwys creu gofodau penodol megis “Cwtsh Cymraeg”, cynlluniau llysgenhadon myfyrwyr, gweithgareddau cymdeithasol anffurfiol, yn ogystal â datblygu sgiliau staff drwy fentrau fel Cymraeg Gwaith. Pwysleisir hefyd yr angen i gysylltu sgiliau Cymraeg â chyflogadwyedd, gyda’r nod o “gynyddu nifer y bobl sy’n gallu… gweithio yn Gymraeg a Saesneg” (Coleg y Cymoedd, 2023, t. 9).
Fodd bynnag, nid yw’r dull hwn yn aros yn statig. Mae dogfennau mwy diweddar yn dangos esblygiad clir yn y ddealltwriaeth o sut i weithredu’r polisi. Yn Strategaeth 2025–26, gwelir parhad yn y pwyslais ar dargedau darpariaeth a datblygu sgiliau, ond mae mwy o bwyslais ar gryfhau capasiti’r gweithlu a chynyddu cyfranogiad y dysgwyr, gan bwysleisio’r angen i symud y tu hwnt i ddarpariaeth ffurfiol ac at ymgysylltiad mwy gweithredol.
Mae’r newid hwn yn dod yn fwy amlwg yn y strategaeth Ymuno (2026–29), lle mae’r pwyslais yn symud yn fwy pendant o ddarpariaeth at normaleiddio defnydd. Yn y strategaeth hon, cyflwynir gweledigaeth lle gall pob dysgwr “ddewis defnyddio’r Gymraeg; hawl yw hi, nid braint.” (Coleg y Cymoedd, 2026, t.2). ac y caiff yr iaith ei sefydlu fel elfen naturiol o fywyd colegol, gan gynnwys dysgu, rhyngweithio cymdeithasu a pharodrwydd ar gyfer y gweithle. Mae hyn yn adlewyrchu symudiad tuag at newid diwylliant sefydliadol, gyda phwyslais ar arweinyddiaeth, modelu ymddygiadau dwyieithog, a chreu amgylchedd lle mae defnydd o’r Gymraeg yn norm yn hytrach nag yn weithgaredd ychwanegol.
Mae’r esblygiad hwn yn adlewyrchu hefyd ddatblygiadau ehangach ar lefel genedlaethol. Yn benodol, mae symudiad y Coleg o ffocws ar ddarpariaeth at ddefnydd yn cyd-fynd â’r dull continwwm ieithyddol a hyrwyddir drwy bolisïau diweddar, lle mae cynnydd yn y Gymraeg yn cael ei ddeall fel symudiad ar hyd graddfa sgiliau a defnydd.
“Rydyn ni’n adeiladu ar strategaeth addysg bellach y Coleg Cymraeg Cenedlaethol ac ar ymagwedd Estyn o roi’r dysgwr yn gyntaf, ac yn defnyddio fframwaith Medr i wneud y Gymraeg yn rhan naturiol o ddysgu, gweithio a byw – gyda’n gilydd.” (Coleg y Cymoedd, 2026, t.2)

Yn y cyd-destun hwn, mae Coleg y Cymoedd yn benodol yn “mabwysiadu llwybrau” datblygu sgiliau “sy’n cyd-fynd â CEFR” (Coleg y Cymoedd, 2026, t.2), Fframwaith Cyfeirio Cyffredin Ewropeaidd ar gyfer Ieithoedd gan alinio ei ddarpariaeth a’i dargedau iaith â safonau cydnabyddedig o gynnydd ieithyddol. Mae hyn yn dangos aliniad cryf a rhagweithiol rhwng strategaethau’r Coleg ar lefel micro a datblygiadau polisi ar lefel macro, gan geisio sicrhau cynnydd mesuradwy mewn gallu a defnydd.
Mae’r datblygiadau hyn ar lefel sefydliadol hefyd yn digwydd o fewn cyd-destun newidiadau ehangach i’r system addysg drydyddol yng Nghymru. Yn benodol, mae sefydlu Medr fel corff rheoleiddio cenedlaethol, ynghyd â datblygiadau deddfwriaethol fel Deddf y Gymraeg ac Addysg (Cymru), yn dangos symudiad polisi tuag at ddull mwy strwythuredig o gynllunio, monitro a chynyddu darpariaeth a defnydd y Gymraeg. Yn y cyd-destun hwn, disgwylir i sefydliadau fel Coleg y Cymoedd ymateb nid yn unig i dargedau darpariaeth, ond hefyd i fframweithiau cenedlaethol sy’n ceisio symud dysgwyr ar hyd continwwm ieithyddol tuag at ddefnydd mwy gweithredol o’r Gymraeg.

Er bod y fframwaith polisi a’r strategaethau sefydliadol yn dangos aliniad cynyddol tuag at hyrwyddo defnydd y Gymraeg, mae’n parhau’n ansicr i ba raddau y mae’r newidiadau hyn yn cael eu trosi’n ddefnydd gwirioneddol ymhlith dysgwyr yn ymarferol.

Un o’r prif fecanweithiau a ddefnyddir gan Lywodraeth Cymru a’r Coleg Cymraeg Cenedlaethol i fonitro a gyrru cynnydd mewn darpariaeth Gymraeg o fewn y sector Addysg Bellach yw’r set ddata LA26 o fewn “Cofnod Dysgu Gydol Oes Cymru (LLWR)” (Llywodraeth Cymru, 2018, t,1). Mae’r system hon yn categoreiddio darpariaeth ar draws continwwm o E1 (dim Cymraeg) i C1 (darpariaeth cyfrwng Cymraeg), ac fe’i defnyddir yn benodol i “fonitro’r defnydd o’r Gymraeg mewn dysgu ôl-16” (Sgiliaith, 2023, t.4.).
Gellir defnyddio y system hon fel lens i ddeall problem ehangach, sef y bwlch rhwng darpariaeth a defnydd y Gymraeg yn y sector Addysg Bellach.
Yn ymarferol, mae LA26 yn gweithredu fel offeryn polisi pwysig, gan ei fod yn galluogi cyrff cenedlaethol i fesur gweithgarwch, dyrannu cyllid, ac asesu cynnydd darparwyr tuag at amcanion Cymraeg 2050. Er enghraifft, nodir bod lefelau megis B1 a C1 yn cael eu defnyddio i “benderfynu ar lefel y codiad cyllid sydd ar gael ar gyfer darpariaeth a gyflwynir yn ddwyieithog neu drwy gyfrwng y Gymraeg” (Llywodraeth Cymru, 2018, t.1). Yn y modd hwn, mae LA26 nid yn unig yn system gofnodi data, ond yn fecanwaith allweddol ar gyfer cymell a thargedu gweithredu ar draws y sector.
Gwelir effaith uniongyrchol y system hon mewn strategaethau sefydliadol, megis rhai Coleg y Cymoedd, lle mae targedau penodol yn cael eu gosod mewn perthynas â lefelau LA26.
“Bydd ein llwyddiant yn cael ei fesur yn ôl ein gallu i gofnodi gweithgarwch dwyieithog yn gywir ledled y Coleg yn erbyn LA26 Cofnod Dysgu Gydol Oes Cymru (LLWR)” (Coleg y Cymoedd, 2025, t.3).
Er enghraifft, mae’r Coleg yn gosod y nod “2025/6 - 60% o ddysgwyr llawn amser yn cyrraedd lefel B3 o leiaf, a 15% yn cyrraedd lefel B2+ yn eu prif gymhwyster” (Coleg y Cymoedd, 2025, t.6); i geisio sicrhau bod cyfran sylweddol o fyfyrwyr yn cael rhywfaint o Gymraeg yn eu darpariaeth. Diffinnir B3 fel “Ychydig o ddysgu cyfrwng Cymraeg, e.e. mae defnydd o’r Gymraeg wedi’i gyfyngu i gyfathrebu llafar neu i ran fach iawn o’r dysgu. Asesu yn y Saesneg yn unig” (Sgiliaith, 2023, t.4). Felly, mae’n amlwg bod LA26 yn gweithredu fel pont rhwng polisi cenedlaethol a gweithredu lleol, gan siapio blaenoriaethau strategol colegau.
Fodd bynnag, er bod y system yn darparu fframwaith ar bapur, mae nifer o gyfyngiadau sylfaenol yn codi o’i gweithrediad ymarferol. Yn gyntaf, mae natur y categorïau ar waelod y continwwm yn awgrymu bod modd cofnodi presenoldeb y Gymraeg heb dystiolaeth o ddefnydd ystyrlon. Er enghraifft, ar lefel B3, gall “ychydig” o’r cyfathrebu neu’r ddarpariaeth fod yn Gymraeg tra bod yr holl asesiadau yn parhau yn “Saesneg yn unig”. (Sgiliaith, 2023 ,t.4) Mae hyn yn golygu bod darpariaeth yn gallu cael ei chofnodi fel dwyieithog er nad yw’r dysgwr yn defnyddio’r Gymraeg mewn ffordd weithredol nac asesedig.
Yn ail wedyn, mae’r system ar lefel uwch y continwwm yn pwysleisio mesur allbynnau darpariaeth (megis faint o weithgarwch neu asesiadau sy’n digwydd yn Gymraeg), yn hytrach nag yr effaith ar ddefnydd yr iaith. Er enghraifft, mae lefel B1 yn cael ei diffinio drwy’r meini prawf bod “o leiaf 50 y cant o’r asesiadau… yn cael eu cwblhau drwy gyfrwng y Gymraeg” (Sgiliaith, 2023 ,t.4).  Er bod hyn yn darparu dangosydd mesuradwy; oherwydd natur cyrsiau addysg bellach, mae ‘50%’ yn anghyson o un cwrs i’w gilydd, ac yn enwedig o un coleg i’r llall, oherwydd tiwtoriaid y cwrs ar y lefel nano, sy’n penderfynu sawl darn o waith sydd ym mhob uned. Nid yw’n adlewyrchu chwaith a yw dysgwyr yn defnyddio’r Gymraeg yn hyderus mewn cyd-destunau ehangach, megis rhyngweithio cymdeithasol neu’r gweithle.
O ganlyniad, er bod LA26 yn cynnig dull strwythuredig o fesur darpariaeth Gymraeg, mae’n tueddu i fesur presenoldeb ffurfiol y Gymraeg yn hytrach nag ei defnydd ystyrlon. Mae hyn yn creu tensiwn sylfaenol rhwng amcanion polisi, sy’n canolbwyntio ar gynyddu defnydd, a’r mecanweithiau gweithredu, sy’n canolbwyntio ar fesur darpariaeth. 
Mae’n bwysig nodi, nid yw’r dadansoddiad hwn yn ymwneud â LA26 fel system dechnegol yn unig, ond â’r modd y mae mecanweithiau o’r fath yn siapio dealltwriaeth o ddefnydd iaith ac effaith polisi yn ehangach. Mae gweithrediad mecanwaith megis LA26 yn dibynnu’n sylfaenol ar gapasiti a gallu’r gweithlu i’w cyflawni. Yma, mae’r gweithlu yn gweithredu fel porthor rhwng polisi a’i effaith, gan benderfynu i ba raddau y mae amcanion strategol yn gallu cael eu gwireddu mewn ymarfer. 
Fel y nodwyd, mae LA26 yn categoreiddio darpariaeth ar hyd y continwwm o E1 i C1, gyda’r nod o fesur cynnydd mewn defnydd o’r Gymraeg mewn addysg ôl‑16. Fodd bynnag, er bod y categorïau hyn yn ymddangos yn wrthrychol ac yn dderbyniadwy ar bapur, mae eu gweithrediad yn dibynnu ar allu staff i gyflwyno, dysgu ac asesu’n ddwyieithog, yn ogystal â’u gallu i greu cyfleoedd priodol i’r dysgwr ddefnyddio’r Gymraeg.
Mae’r canllawiau eu hunain yn cydnabod anghysondeb hwn drwy nodi y gall darpariaeth ar lefel B3 gynnwys sefyllfaoedd lle “Os nad oes gan yr asesydd sgiliau iaith Gymraeg, gallai’r dysgwr dderbyn gweithgareddau priodol i’w cwblhau yn Gymraeg” (Llywodraeth Cymru, 2018, t.2.) Mae hyn yn dangos bod y system yn ceisio addasu i gyfyngiadau’r gweithlu, ond ar yr un pryd yn tanlinellu’r ffaith nad yw darpariaeth Gymraeg yn cael ei chyflwyno’n gyson drwy gyfrwng addysgu uniongyrchol. Yn hytrach, mae’n aml yn cael ei chyflwyno drwy weithgareddau ategol neu ychwanegol.
Mae hyn yn creu tensiwn sylfaenol rhwng disgwyliadau polisi a realiti gweithredu. Er bod strategaethau cenedlaethol yn pwysleisio’r angen i symud dysgwyr ar hyd continwwm ieithyddol tuag at ddefnydd gweithredol, mae’r dystiolaeth yn dangos bod cynnydd yn parhau i ganolbwyntio ar lefelau is y continwwm yn hytrach na symud ymlaen. Er enghraifft, mae Estyn (2025) yn nodi bod “nifer y gweithgareddau dysgu sy’n cynnwys ‘ychydig o ddysgu cyfrwng Cymraeg’ wedi cynyddu’n sylweddol” ond “nid oes cynnydd” (Estyn, 2025, t.1) yn y categorïau lefel uwch
Mae hyn yn gysylltiedig yn uniongyrchol â gallu’r gweithlu, gan fod “ychydig iawn o effaith… ar ddatblygu medrau iaith ymarferwyr tu hwnt i’r lefelau cychwynnol” (Estyn, 2025, t.1), ac o ganlyniad mae hyn yn “cyfyngu cyfleoedd myfyrwyr… i ddefnyddio’r Gymraeg yn gyson yn eu dysgu” (Estyn, 2025, t.1). Pan nad oes gan staff y sgiliau angenrheidiol i addysgu drwy gyfrwng y Gymraeg, mae’r ddarpariaeth yn tueddu i aros ar lefelau is y continwwm, megis B3, lle mae’r Gymraeg yn bresennol ond heb fod yn ganolog i’r profiad dysgu.
Mae hyn yn cael ei atgyfnerthu gan ddata sector ehangach, sy’n dangos mai cyfran gymharol fach o staff sydd yn hyderus i addysgu drwy gyfrwng y Gymraeg. O ganlyniad, mae’r hyn sy’n cael ei gofnodi drwy LA26 yn aml yn adlewyrchu’r hyn sy’n bosibl o fewn capasiti’r gweithlu, yn hytrach na’r hyn a fwriedir gan bolisi. Gellir felly dadlau bod LA26 yn gweithredu fel ‘drych’ o’r gweithlu—yn adlewyrchu ei gryfderau a’i gyfyngiadau—yn hytrach nag fel mesur uniongyrchol o effaith polisi.
Yn ogystal â gallu ieithyddol, mae ffactorau eraill sy’n ymwneud â’r gweithlu yn dylanwadu ar weithredu. Mae’r broses o ddarparu darpariaeth ddwyieithog sy’n bodloni gofynion LA26 yn gymhleth ac yn aml yn feichus o safbwynt gweinyddol, gyda’r angen i sicrhau bod adnoddau, asesiadau a systemau dilysu ar gael yn ddwyieithog. Sylwir Estyn (2025) hefyd fod “trefniadau blaengynllunio, sicrhau ansawdd a monitro effaith hyfforddiant yn anghyson ar draws darparwyr” (Estyn, 2025, t.9), gan brofi nad yw’r system yn gweithredu’n gyson ar draws y sector.
Mae’r gofynion hyn yn cynyddu llwyth gwaith staff ac yn arwain at wrthwynebiad neu ansicrwydd, yn enwedig mewn cyd-destun lle mae pwysau gwaith eisoes yn uchel. Yn wir, nodir mai “y prif rwystr i staff… yw diffyg neu bwysau amser” (Estyn, 2025, t.3), gyda llawer yn gorfod ymgymryd â hyfforddiant “ar ben eu horiau addysgu neu ddyletswyddau arferol eraill” (Estyn, 2025, t.3.).
O ganlyniad, er bod polisi yn gosod disgwyliad clir o gynyddu darpariaeth Gymraeg, mae’r gwaith o weithredu’r disgwyliad hwn yn aml yn gwrthdaro â realiti ymarferol y dosbarth. Mae hyn yn golygu bod darpariaeth yn gallu bod yn anghyson ac yn dibynnu ar frwdfrydedd neu allu unigol staff, yn hytrach nag ar system gwbl gynaliadwy. Asesir bod y sefydliadau â “ymagweddau mwy cadarnhaol” (Estyn, 2025, t.9.) yn llwyddo’n well, tra bod eraill yn llai effeithiol, gan awgrymu bod gweithredu polisi yn parhau i ddibynnu ar ffactorau lleol yn hytrach nag ar fframwaith systemig cyson.
Mae’r tensiwn hwn yn dod yn fwy amlwg wrth ystyried y gwahaniaeth rhwng darpariaeth a defnydd, ond hefyd wrth gwestiynu dibynadwyedd y data ei hun.
“Dylid nodi bod amheuaeth o hyd am ddibynadwyedd ffigurau LLWR oherwydd y ffordd mae colegau a darparwyr yn categoreiddio eu darpariaeth eu hunain ar adegau” (Estyn, 2025, t.22).
Er enghraifft, gall dysgwr gael ei gofnodi ar lefel B2 neu hyd yn oed B1 os yw rhan o’r asesiadau yn cael eu cwblhau yn Gymraeg, gan gynnwys asesu llafar. Fodd bynnag, nid yw hyn o reidrwydd yn dangos bod y dysgwr yn defnyddio’r Gymraeg yn hyderus neu’n gyson mewn cyd-destunau ehangach. Mae’r record felly yn mesur gweithgarwch penodol o fewn y system addysg, ond nid yw’n rhoi darlun llawn o allu nac arferion ieithyddol y dysgwr.
Yn ogystal, mae cymhellion strwythurol o fewn y system yn codi cwestiynau ynghylch gonestrwydd ac ansawdd y data a gesglir. Gan fod categorïau fel B1 a C1 yn gysylltiedig â darpariaeth ddwyieithog neu Gymraeg ar lefel uwch, ac yn gallu dylanwadu ar ddyraniad cyllid, mae perygl bod pwyslais yn cael ei roi ar gyflawni targedau meintiol yn hytrach na sicrhau defnydd ystyrlon. Mae hyn yn arbennig o berthnasol mewn cyd-destun lle nad yw mecanweithiau craffu yn ddigon cadarn. Nid yw’r Coleg Cymraeg Cenedlaethol, er enghraifft, yn “craffu’n ddigon manwl ar dargedau a thystiolaeth ac nid oes diwylliant priodol o herio a chwestiynu penderfyniadau” (Estyn, 2025, t.9). Mae hyn yn awgrymu bod lle i amrywiadau mewn dehongli a chofnodi data, ac o bosibl i duedd i ‘wella’ neu gyflwyno darlun mwy cadarnhaol o ddarpariaeth nag sy’n adlewyrchu’r realiti yn llawn.
Mae hyn yn arwain at gwestiwn sylfaenol ynghylch beth yn union sy’n cael ei werthfawrogi o fewn y system. Os yw llwyddiant yn cael ei fesur drwy gynnydd mewn lefelau uwch y continwwm, megis B1 neu C1, mae perygl bod y system yn gwobrwyo darpariaeth sydd eisoes yn gymharol hawdd i’w chyflawni mewn cyd-destunau lle mae sgiliau Cymraeg staff yn gryf. Mewn cyferbyniad, mae’r gwaith mwy heriol, sef symud staff a dysgwyr o lefelau isel, megis E1 neu B3, tuag at ddefnydd mwy actif, yn llawer mwy cymhleth ac yn llai tebygol o gynhyrchu canlyniadau mesuradwy cyflym. Fel y nodir gan Estyn, mae’r cynlluniau hyfforddi yn tueddu i fod “yn fwy effeithiol o ran targedu staff sydd ar lefelau is y pyramid iaith” (Estyn, 2025, t22), ond nad ydynt yn arwain at gynnydd ar lefelau uwch.
Yn y cyd-destun hwn, gellir dadlau bod y system yn creu gwrthdaro rhwng yr hyn sy’n hawdd ei fesur a’r hyn sy’n bwysig yn strategol. Tra bod polisi fel Cymraeg 2050 yn pwysleisio “cynyddu defnydd o’r Gymraeg” (Llywodraeth Cymru, 2017, t.51) ar draws y boblogaeth, mae’r mecanweithiau gweithredu yn tueddu i ffafrio allbynnau mesuradwy, megis nifer y dysgwyr sy’n cyflwyno gwaith yn Gymraeg. 
Gwelir bod risg mawr yma, nid yn unig bod y system yn gwobrwyo canlyniadau ar frig y continwwm, ond bod natur y wobr honno yn anghyson â’r hyn sy’n cael ei werthfawrogi ar lefel y dysgwr. Ar y naill law, mae’n bwysig iawn cydnabod bod cyflawni lefelau uwch megis B1 neu C1 yn cynrychioli ymdrech sylweddol o bosib gan ddysgwyr, ac y gallai cydnabod hyn gyfrannu at annog defnydd o’r Gymraeg a chryfhau ei statws fel sgìl gwerthfawr. Ar y llaw arall, nid y dysgwr sy’n cael ei wobrwyo’n uniongyrchol gan y system hon, ond y sefydliad, drwy fodel cyllido sy’n gysylltiedig â’r categorïau hyn.
Mae hyn yn codi cwestiynau ynghylch y berthynas rhwng mesur, cymhelliant a chyfiawnder o fewn y system. Yn benodol, gall y pwyslais ar gynyddu lefelau uwch arwain at sefyllfa lle mae sefydliadau sydd eisoes â chapasiti ieithyddol cryf yn gallu cyflawni’r targedau hyn yn gymharol hawdd, ac felly yn elwa ar gyllid ychwanegol. Mewn cyferbyniad, mae sefydliadau sy’n gweithredu mewn cyd-destunau llai Cymraeg, lle mae lefelau sgiliau’r gweithlu yn isel, yn wynebu’r her fwyaf o ran newid ymddygiad ac agweddau, ond yn llai tebygol o gyrraedd y meini prawf sy’n sbarduno cefnogaeth ariannol ychwanegol.
O ganlyniad, mae’r system yn anuniongyrchol yn gwobrwyo’r rhai sydd â’r gallu presennol i ddarparu darpariaeth Gymraeg, yn hytrach na’r rhai sydd yn gwneud y gwaith mwyaf heriol o ddatblygu’r gallu hwnnw. Mae hyn yn arbennig o berthnasol mewn ardaloedd dwysedd-is, lle mae’r Gymraeg yn llai cryf yn gymdeithasol, ac felly lle mae’r angen am fuddsoddiad mewn datblygiad gweithlu a newid diwylliannol yn fwy.
Yn ogystal, mae natur LA26 ei hun yn ychwanegu cymhlethdod pellach i’r darlun hwn. Mae’r system yn ceisio mesur dau ddimensiwn ar wahân; iaith y ddarpariaeth (mewnbwn y tiwtor) a iaith asesu (mewnbwn y dysgwr), ond yn eu cyfuno i un categori terfynol a roddir i’r unigolyn. Mae hyn yn gallu arwain at sefyllfaoedd paradocsaidd. Er enghraifft, mewn achosion lle mae dysgwr yn meddu ar sgiliau Cymraeg cryf ac yn dewis cyflwyno gwaith drwy gyfrwng y Gymraeg, ond lle mae’r ddarpariaeth ei hun yn bennaf trwy gyfrwng y Saesneg, gall y lefel LA26 a gofnodir beidio â adlewyrchu’n llawn y defnydd gwirioneddol a wneir gan y dysgwr.
Mae hyn yn tanlinellu cyfyngiad sylfaenol yn y system fesur, sef ei bod yn tueddu i gyfuno mewnbynnau gwahanol mewn ffordd nad yw bob amser yn adlewyrchu realiti cymhleth y profiad dysgu. Yn y cyd-destun hwn, mae’r “her wirioneddol” o newid ymddygiad ac agweddau ieithyddol, yn enwedig ymhlith staff a dysgwyr nad ydynt yn defnyddio’r Gymraeg yn naturiol,  yn gofyn am fuddsoddiad hirdymor sylweddol mewn datblygu’r gweithlu. Gellir ddod i’r casgliad nad yw’r strwythur cyllido presennol yn cyd-fynd â’r angen hwn, drwy ffafrio allbynnau mesuradwy ar frig y continwwm yn hytrach na’r broses arafach o adeiladu capasiti ar ei waelod.
O ganlyniad, mae angen ystyried i ba raddau y mae’r data LA26 yn cynrychioli cynnydd gwirioneddol, neu yn hytrach yn adlewyrchu ymateb sefydliadol i dargedau a chymhellion polisi. Mae hyn yn codi cwestiynau ehangach ynghylch addasrwydd y system fesur fel dangosydd effaith, ac yn awgrymu bod angen symud tuag at ddulliau sy’n mesur defnydd y Gymraeg mewn ffordd fwy ystyrlon a chymhleth.
Mae’r dadansoddiad o LA26 felly yn dangos problem systemig sy’n ymestyn y tu hwnt i’r system fesur ei hun, gan godi cwestiynau ehangach am ddefnydd y Gymraeg ymhlith dysgwyr.
Mae’r mentrau hyn yn cynrychioli ymdrechion penodol i hyrwyddo’r Gymraeg, gan ganolbwyntio ar ddarpariaeth, gweithlu a defnydd, ond mae’r adran hon yn archwilio i ba raddau y mae’r ymdrechion hyn yn cael eu trosi’n ddefnydd gwirioneddol ymhlith dysgwyr.
Fel y nodwyd, mae proffil ieithyddol Coleg y Cymoedd yn dangos bod tua 27% o fyfyrwyr yn meddu ar rywfaint o allu yn y Gymraeg, sy’n uwch na’r cyfartaledd lleol. Fodd bynnag, mae’r cyd-destun cymdeithasol yn un lle mae’r Saesneg yn dominyddu’n glir mewn rhyngweithiadau dyddiol, a bod hyn yn awgrymu bod sgiliau Cymraeg yn cael eu datblygu yn bennaf drwy addysg ffurfiol yn hytrach nag yn cael eu cynnal drwy ddefnydd cymdeithasol.
Gwelwyd bod strategaethau’r Coleg a’r Coleg Cymraeg Cenedlaethol yn pwysleisio’r angen i symud o ddarpariaeth at ddefnydd, gyda’r nod o wneud y Gymraeg yn “rhan naturiol o ddysgu, gweithio a byw” (Coleg y Cymoedd, 2026, t.2). Er enghraifft, mae mentrau fel y Cwtsh Cymraeg, llysgenhadon myfyrwyr a gweithgareddau cymdeithasol yn ceisio creu cyfleoedd i ddefnyddio’r iaith y tu hwnt i’r ystafell ddosbarth. Fodd bynnag, mae’r dadansoddiad blaenorol o LA26 yn awgrymu bod y system yn parhau i fesur darpariaeth yn hytrach na defnydd, felly gellir dadlau nad yw effaith wirioneddol y mentrau hyn yn cael ei fesur.
O safbwynt damcaniaethol, gellir deall hyn drwy waith Spolsky (2004) lle mae’n dadlau bod polisi iaith yn cynnwys arferion, credoau ac ymyriadau, ac y gall ymyriadau polisi hyd yn oed “contradict… actual practice of language use” (Spolsky, 2004, t.14). Mae hyn yn awgrymu nad yw datblygu sgiliau na darpariaeth addysgol yn ddigon ynddo’i hun i newid defnydd iaith, gan fod ymddygiad ieithyddol yn cael ei siapio hefyd gan normau cymdeithasol ac ideolegau.
Mae hyn yn cael ei atgyfnerthu gan Hodges a Prys (2019), sy’n disgrifio’r gymuned fel “crossroads”  (Hodges a Prys, 2019, t.2) lle mae polisi (macro) a defnydd unigol (micro) yn cwrdd. 
Mae’r dystiolaeth yn dangos bod defnydd yn digwydd yn bennaf mewn “daily, micro activities” (Hodges a Prys, 2019, t.2) megis siopa a defnyddio gwasanaethau, yn hytrach na thrwy weithgareddau ffurfiol wedi’u cynllunio. Mae hyn yn golygu bod y mentrau a ddisgrifir gan y Coleg, er yn bwysig, yn cynrychioli dim ond un rhan o’r ecosystem defnydd iaith.
Yn wir, mae ymchwil yn dangos bod unigolion yn aml yn gwneud dewisiadau iaith yn seiliedig ar normau cymdeithasol, hyd yn oed pan fo ganddynt y gallu i ddefnyddio’r Gymraeg. Mae defnydd o’r Saesneg yn aml yn weithred ddiofyn mewn llawer o gyd-destunau, hyd yn oed mewn cymunedau lle mae galw neu allu i ddefnyddio’r Gymraeg. Mae penderfyniadau iaith felly yn “cael eu pennu’n gymdeithasol”; “Language choices are often socially determined” (Hodges & Prys, 2019, t.15), gan ddangos bod defnydd yn ymwneud â llawer mwy na sgiliau yn unig.
Mae hyn yn arwain at sefyllfa lle mae dysgwyr yn gallu symud ar hyd continwwm sgiliau (fel y nodir yn strategaethau’r Coleg) heb i hyn o reidrwydd arwain at ddefnydd ystyrlon. Er enghraifft, gall dysgwr gyrraedd lefel B2 ar LA26 ond eto dewis neu orfod defnyddio Saesneg mewn rhyngweithiadau dyddiol. Mae hyn yn cyd-fynd â’r dystiolaeth bod hyd yn oed dysgwyr neu siaradwyr Cymraeg yn aml yn dychwelyd at y Saesneg mewn sefyllfaoedd cymdeithasol, yn enwedig pan fo ansicrwydd ynghylch gallu ieithyddol eraill.
Mae gwaith y Comisiwn Cymunedau Cymraeg yn atgyfnerthu’r patrwm hwn ymhellach. Er bod ysgolion yn chwarae rôl hanfodol mewn datblygu sgiliau, “nid ydynt yn ddigonol i greu defnydd cymdeithasol parhaus y tu hwnt i gyfnod addysg” (Comisiwn Cymunedau Cymraeg, 2026, t.7). Yn lle hynny, mae’r Comisiwn yn pwysleisio bod angen “ecosystem gymdeithasol ehangach” (Comisiwn Cymunedau Cymraeg, 2026, t.25) er mwyn cynnal a datblygu defnydd o’r Gymraeg.
Yn benodol, nodir yr angen i greu a chryfhau “gofodau lle gall y Gymraeg gael ei ...defnyddio… mewn bywyd bob dydd” (Comisiwn Cymunedau Cymraeg, 2026, t.75), gan gynnwys mewn cymunedau, gweithleoedd a gweithgareddau hamdden. Mae hyn yn adlewyrchu’r ddealltwriaeth bod defnydd iaith yn cael ei lunio gan “amgylchiadau, normau a gofodau cymdeithasol” (Comisiwn Cymunedau Cymraeg, 2026, t.6), ac felly yn ddibynnol ar ecosystem ehangach yn hytrach na sgiliau unigol yn unig.

Yn y cyd-destun lleol, mae hyn yn arbennig o berthnasol i Goleg y Cymoedd. Er bod gan y Coleg ganran dda mewn cyd-destun lleol o fyfyrwyr â sgiliau Cymraeg, mae’r ffaith bod y Saesneg yn dominyddu fel iaith gyfathrebu yn y Coleg yn awgrymu nad yw’r amgylchedd cymdeithasol yn cefnogi defnydd gweithredol o’r Gymraeg. Mae hyn yn pwysleisio’r her o newid normau mewn ardaloedd dwysedd‑isel, lle nad yw’r Gymraeg yn iaith gymunedol gryf.
Mae hyn hefyd yn amlygu tensiwn pellach rhwng cynllunio macro a micro. Er bod polisïau fel Cymraeg 2050 a strategaethau’r Coleg yn darparu fframwaith clir ar gyfer cynyddu sgiliau a darpariaeth, mae defnydd iaith yn cael ei lunio gan ymddygiad unigolion mewn cyd-destunau penodol. Fel y nodir gan Hodges a Prys, mae’r gymuned yn fan lle maent yn “trafod ac ail-drafod eu defnydd o iaith mewn bywyd bob dydd”; “It is within these, what could be deemed as pressure points, that language use within a community is continually renegotiated at a micro level” (Hodges a Prys, 2019, t.3) gan ddangos bod gweithredu polisi yn y pen draw yn dibynnu ar ddewis ac ymddygiad unigol.
Felly, er bod y strategaethau a ddisgrifir ynghynt yn cynrychioli ymdrechion sylweddol i hyrwyddo’r Gymraeg, mae’r dystiolaeth yn awgrymu bod bwlch yn parhau rhwng darpariaeth a defnydd. Mae hyn yn dangos bod cynyddu sgiliau yn angenrheidiol ond nad yw’n ddigonol, gan fod newid defnydd iaith yn gofyn am newid ehangach mewn normau cymdeithasol, agweddau ac amgylcheddau ieithyddol.
I gloi, mae’r dadansoddiad hwn yn dangos bod polisi iaith yn y sector Addysg Bellach yng Nghymru yn gweithredu o fewn system gymhleth lle mae darpariaeth, gweithlu a defnydd yn gysylltiedig ond nid o reidrwydd yn arwain yn uniongyrchol at ei gilydd. Er bod sefydliadau megis y Coleg Cymraeg Cenedlaethol a Choleg y Cymoedd wedi datblygu strategaethau clir ar sail cynyddu darpariaeth a sgiliau, mae’n amlwg bod y broses o drosi’r sgiliau hyn yn ddefnydd ymarferol yn parhau i fod yn her sylweddol.
Mae’r dystiolaeth o LA26 yn dangos bod ffocws y system ar fesur darpariaeth yn hytrach na defnydd, tra bod cyfyngiadau’r gweithlu a’r cyd-destun cymdeithasol yn dylanwadu’n uniongyrchol ar y cyfleoedd sydd ar gael i ddysgwyr ddefnyddio’r Gymraeg. Yn unol â damcaniaeth Spolsky (2004) a gwaith Hodges a Prys (2019), mae defnydd iaith yn cael ei ffurfio drwy ryngweithio cymdeithasol ac arferion dyddiol, yn hytrach nag yn cael ei bennu gan bolisi yn unig. Mae hyn yn cael ei atgyfnerthu gan waith y Comisiwn Cymunedau Cymraeg, sy’n pwysleisio pwysigrwydd creu ecosystemau cymdeithasol lle mae’r Gymraeg yn cael ei defnyddio’n naturiol.
Felly, gellir dadlau mai’r her graidd i bolisi iaith yw symud y tu hwnt i ddarpariaeth ffurfiol, tuag at greu amgylcheddau lle mae’r Gymraeg yn dod yn rhan arferol o fywyd bob dydd. Nid yw cynyddu sgiliau yn unig yn ddigonol; yn hytrach, mae angen newid diwylliannol ac amgylcheddol ehangach sy’n galluogi ac yn annog defnydd gweithredol o’r iaith. Yn y cyd-destun hwn, mae llwyddiant polisi iaith yn dibynnu nid yn unig ar strwythurau a mecanweithiau, ond ar ymddygiad, dewisiadau a phrofiadau dyddiol unigolion o fewn eu cymunedau.







Atodiad A: Proffil ieithyddol myfyrwyr Coleg y Cymoedd (ONS, 2021 a Coleg y Cymoedd, 2025)

Atodiad B: Data Coleg y Cymoedd

(ONS, 2021)

Gallu Cymraeg Pobl dros 3 oed (Cymru) - Cyfrifiad 2021

Swm o Observation

% Cenedlaethol

Aged 3 years or over: Can speak Welsh 538,295 17.32%
Aged 3 years or over: Cannot speak Welsh 2,479,890 79.80%
Does not apply 89,326 2.87%
Cyfanswm Popeth 3,107,511
Gallu Cymraeg Pobl Oed 16-24 (Cymru) - Cyfrifiad 2021 Swm o Observation % Oed % Cenedlaethol
Aged 16 to 24 years 329,074
Aged 3 years or over: Can speak Welsh 73,732 13.70% 2.37%
Aged 3 years or over: Cannot speak Welsh 255,342 10.30% 8.22%
Does not apply -
Cyfanswm Popeth 329,074 10.59%
Gallu Cymraeg Pobl dros 3 oed (Caerffili a RCT) - Cyfrifiad 2021 Swm o Observation |% Awdudrod Lleol| % RCT a Caerffili | % Cenedlaethol
Caerphilly 175,955 42.54% 5.66%
Aged 3 years or over: Can speak Welsh 17,840 10.14% 4.31% 3.31%
Aged 3 years or over: Cannot speak Welsh 152,850 86.87% 36.96% 6.16%
Does not apply 5,265 2.99% 1.27% 5.89%
Rhondda Cynon Taf 237,650 57.46% 7.65%
Aged 3 years or over: Can speak Welsh 28,562 12.02% 6.91% 1.15%
Aged 3 years or over: Cannot speak Welsh 201,755 84.90% 48.78% 8.14%
Does not apply 7,333 3.09% 1.77% 8.21%
Cyfanswm Popeth 413,605 13.31%
Gallu Cymraeg Pobl oed 16-24 (Caerffili a RCT) - Cyfrifiad 2021 Swm o Observation % Oed % Awdudrod Lleol| % RCT a Caerffili| % Cenedlaethol|
Caerphilly 16,625
Aged 16 to 24 years 16,625 39.92% 9.45% 4.02% 0.53%
Aged 3 years or over: Can speak Welsh 3,125 18.80% 17.52% 0.76% 0.58%
Aged 3 years or over: Cannot speak Welsh 13,500 81.20% 8.83% 3.26% 0.54%
Does not apply -
Rhondda Cynon Taf 25,021
Aged 16 to 24 years 25,021 60.08% 10.53% 6.05% 0.81%
Aged 3 years or over: Can speak Welsh 5,096 20.37% 17.84% 1.23% 0.21%
Aged 3 years or over: Cannot speak Welsh 19,925 79.63% 9.88% 4.82% 0.80%
Does not apply -
Cyfanswm Popeth 41,646 12.66% 10.07% 10.07% 1.34%





